钦定古今图书集成/明伦汇编/官常典/第790卷 > 范纯礼
## 钦定古今图书集成/明伦汇编/官常典/第790卷 > 范纯礼

按《宋史范仲淹传》：“仲淹子纯礼，字彝叟，以父仲淹荫
为秘书省正字，签书河南府判官，知陵台令兼永安
县。永昭陵建，京西转运使配木石砖甓及工徒于一
路，独永安不受令。使者以白陵使韩琦，琦曰：‘范纯礼
岂不知此，将必有说’。他日，众质之，纯礼曰，陵寝皆在
邑境，岁时缮治无虚日，今乃与百县均赋，曷若置此，
使之奉常时用乎？”琦是其对。还朝，用为三司盐铁判
官，以比部员外郎出知遂州。泸南有边事，调度苛棘，
纯礼一以静待之，办其可具者，不取于民。民图像于
庐而奉之如神，名曰“范公庵。”草场火，民情疑怖，守吏
惕息俟诛，纯礼曰：“草湿则生火，何足怪？”但使密偿之。
库吏盗丝多罪至死，纯礼曰：“以棼然之丝而杀之，吾
不忍也。”听其家趣买以赎，命释其株连者。除户部郎
中、京西转运副使。元祐初，入为吏部郎中，迁左司，又
迁太常少卿、江、淮、荆、浙发运使。以光禄卿召，迁刑部
侍郎，进给事中。纯礼凡所封駮，正名分纪纲，皆国体
之大者。张来除起居舍人，病未能朝，而令先供职。纯
礼批敕曰：“臣僚未有以疾谒告，不赴朝参、先视事者，
来能供职，岂不能见君？坏礼乱法，所不当为。”闻者皆
悚动。御史中丞击执政，将遂代其位，先以讽纯礼。纯
礼曰：“论人而夺之位，宁不避嫌邪？命果下，吾必还之。”
宰相即徙纯礼刑部侍郎，而后出命。转吏部，改天章
阁待制、枢密都丞。旨去，知亳州，提举明道宫。徽宗立，
以龙图阁直学士知开封府。前尹以刻深为治，纯礼
曰：“宽猛相济，圣人之训。今处深文之后，若益以猛，是
以火济火也。方务去前之苛，犹虑未尽，岂有宽为患
也？”由是一切以宽处之。中旨鞫享泽村民谋逆，纯礼
审其故。此民入戏场观优，归途见匠者作桶，取而戴
于首曰：“与刘先主如何？”遂为匠擒。明日入对，徽宗问
何以处之？对曰：“愚人村野无所知，若以叛逆蔽罪，恐
辜好生之德，以不应为杖之足矣。”曰：“何以戒后人？”曰：
“正欲外间知陛下刑宪不滥，足以为训尔。”徽宗从之，
拜礼部尚书，擢尚书右丞。侍御史陈次升乞除罢言
官，并自内批，不由三省进拟。右相曾布力争不能得，
乞降黜次升。纯礼徐进曰：“次升何罪？不过防柄臣各
引所亲，且去不附己者尔。”徽宗曰：“然。”乃寝布议。吕惠
卿告老，徽宗问执政，执政欲许之，纯礼曰：“惠卿尝辅
政，其人固不足重，然当存国体。曾布奏：‘议者多忧财
用不足，此非所急也，愿陛下勿以为虑’。”纯礼曰：“古者
无三年之蓄，曰‘国非其国’。今大农告匮，帑庾枵空，而
曰不足虑，非面谩邪？”因从容谏曰：“迩者朝廷命令，莫
不是元丰而非元祐。以臣观之，神宗立法之意固善，
吏推行之，或有失当，以致病民。宣仁听断，一时小有
润色。盖大臣识见异同，非必尽怀邪为私也。今议论
之臣，有不得志，故挟此借口，以元丰为是，则欲贤元
丰之人；以元祐为非，则欲斥元祐之士。其心岂恤国
事，直欲快私忿以售其奸，不可不深察也。”又曰：“自古
天下汨乱，系于用人，祖宗于此最得其要。太祖用吕
馀庆，太宗用王禹偁，真宗用张知白，皆从下列，寘诸
要途。人君欲得英杰之心，固当不次饬拔，必待荐而
后用，则守正特立之士，将终身晦迹矣。”左司谏江公
望论继述事当执中道，不可拘“一偏。”徽宗出示其疏，
纯礼赞之曰：“愿陛下以晓中外，使知圣意所向，亦足
以革小人徇利之情。乞褒迁公望，以劝来者。”纯礼沉
毅刚正，曾布惮之，激驸马都尉王诜曰：“上欲除君承
旨，范右丞不可。”诜怒。会诜馆辽使，纯礼主宴，诜诬其
辄斥御名，罢为端明殿学士、知颖昌府、提举崇福宫。
崇宁中，启党禁，“贬试少府监、分司南京，又贬静江军
节度副使，徐州安置，徙单州。”五年，复左朝议大夫、提
举鸿庆宫。卒，年六十七。